በሦስተኛው ከተማ አቀፍ የአካል ብቃት እንቅስቃሴ እስከ 200ሺ ሰዎች ይሳተፋሉ
ካኝነት የፊታችን እሁድ በመስቀል አደባባይ በሚካሄደው ሦስተኛው ከተማ አቀፍ የአካል ብቃት ስፖርታዊ እንቅስቃሴ እስከ 200ሺ ሰዎች እንደሚሳተፉ ተገለጸ፡፡ በስፖርታዊ መድረኩ የማርሻል አርት ፌስቲቫል እንደሚኖር ተጠቁሟል፡፡ የአዲስ አበባ
ስፖርት ኮሚሽን የስፖርት ፋሲሊቲ ተሳትፎና ውድድር ዳይሬክተር አቶ ነጻነት ታከለ በተለይ ለአዲስ ዘመን ጋዜጣ በሰጡት መረጃ፤ ሶስተኛውን የከተማ አቀፍ እንቅስቃሴ አስመልክቶ ቀድሞ ከነበሩት ሁለት የስፖርት ሁነቶች በተሻለ መልኩ ለማካሄድ ሰፊ ሥራ እየተሰራ ይገኛል፡፡ ህብረተሰቡ በመጀመሪያውና ሁለተኛው ዙር ተሳትፎ የስፖርታዊ እንቅስቃሴውን ዓላማ እየተረዳ በመሆኑ የተሳትፎ ቁጥሩም ቀድሞ ከነበረው ከፍ ይላል። ስፖርታዊ ሁነቱን ለየት ለማድረግም የማርሻል አርት ስፖርታዊ እንቅስቃሴ በየፌዴሬሽኖቹ አማካኝነት ይካሄዳል፡፡ በከተማዋ የሚገኙ 116 ወረዳዎችን የሚያሳትፈው ስፖርታዊ እንቅስቃሴው በወረዳዎች ውስጥ የሚገኙ ስፖርት ቤቶች፣ 32 የስፖርት ፌዴሬሽኖች፣ የመንግስት ሰራተኞችና ከፍተኛ የስራ አመራሮች፣ ህጻናት አዋቂዎችና በአጠቃላይ ሁሉም የማህበረሰብ ክፍል ተሳታፊ እንዲሆን ጥሪ መቅረቡን ዳይሬክተሩ ገልጸዋል፡፡ በዕለቱ ሁሉም የስፖርት አይነቶች እንደሚተገበሩና ለዚህ ስፖርታዊ ሁነቱን በበጎ ፈቃደኝነት በየስፖርት ዓይነቶቹ የሚመሩ አሰልጣኞች እንደሚያስተባብሩትም አስታውቀዋል፡፡ እንደ ዳይሬክተሩ ማብራሪያ፤ ስፖርታዊ እንቅስቃሴው የነዋሪዎችን ጤንነት ለማስጠበቅ፣ የተማሩ ስፖርተኞች ለመፍጠርና ማህበራዊ መስተጋብር እንዲጠናከር በሚል ዓላማ የተሰናዳ ነው፡፡ የዓላማው ተግባራዊነትም ወጣቱን በስፖርት ማነጽና ራሱን ከሌሎች ተጓዳኝ ሱሶች እንዲታቀብ በማድረግ መልካም ዜጋን ለማፍራት ያስችላል። የአካል ብቃት እንቅስቃሴው በወር አንድ ጊዜ በከተማ ደረጃ የሚካሄድ ሲሆን፤ በአስተዳደር ተዋረድ ከክፍለ ከተማ እስከ ወረዳ ድረስ ባሉት መዋቅሮች በየሳምንቱ በቀናት ተወስኖ ተግባራዊ እንዲደረግ አቅጣጫዎች ተሰጥተዋል፡፡ ልምዱ በምስራቅ አፍሪካ የመጀመሪያ በመሆኑ ከአዲስ አበባ ከተማ አልፎ በአገሪቷ የተለያዩ ከተሞችም ባህል ሆኖ ይቀጥላል፡፡ በአዲስ አበባ ከተማ ባለፉት ሁለት ወራት ውስጥ የከተማዋን ህብረተሰብ ያሳተፈ የ‹‹ማስ
ስፖርት›› እንቅስቃሴ ለሁለት ጊዜ ያህል መካሄዱ ይታወሳል፡፡አዲስ ዘመን  ሐምሌ 26/2011 አዲሱ ገረመው